Skulptoriaus Vlado Žuklio100-čiui

Vladą Žuklį prisimenant

Deima Žuklytė-Gasperaitienė

2017-ųjų gruodžio 15-ąją minėjome 100-ąsias skulptoriaus Vlado Žuklio (1917–2013) gimimo metines. V. Žuklys, daugumos jį pažinojusių teigimu, buvo išskirtinė, stipri asmenybė. Jo ryžtingą būdą puikai atspindi fotografo Adaukto Marcinkevičiaus 1955 m. padarytas skulptoriaus portretas. Jame atsiskleidžia valingas dailininko, mąsliai žvelgiančio pro traukinio langą, būdas.

Skulptoriaus tėvai Veronika Tuskaitė ir Pranas Žuklys susipažino ir susituokė Peterburge, kur buvo išvažiavę užsidirbti. Ten jiems gimė pirmagimis sūnus Vladas. 1921 m. šeima grįžo į Lietuvą ir apsistojo tėvo gimtajame Degučių kaime, esančiame Rokiškio apskrityje. Tuomet vienas po kito gimė dar keturi sūnūs. Nors šeima gyveno kuklų valstietišką gyvenimą, jis buvo praturtintas daile ir muzika. Tėvas laisvu laiku droždavo medines skulptūrėles, o jo brolis Balys Žuklys, iškeliavęs į Pietų Ameriką, Urugvajų, dirbo baldžiumi, kūrė įmantrius, *art noveau* stiliaus tradicijas tęsiančius kūrinius. Į dailę linko ir Vladas, ir jo broliai Albertas ir Leonas. Pirmasis studijuoti skulptūros į Kauną išvažiavo Albertas, tuo pačiu įsidarbinęs „Marginių“ kooperatyve. Ten jis gamindavo skulptūrėles, užsakymų perduodavo ir kaime gyvenantiems broliams. Tad skulptūros mokslų dar nekrimtę Vladas ir Leonas jau gebėjo tiksliai išdrožti nedideles suvenyrines Juozo Zikaro „Laisvės“ kopijas. Kaip rašo Romas Alekna, V. Žuklio jaunatviškas „žavėjimasis plastikos menu pastūmėjo jį išmokti dar kalvio amato ir kurį laiką kalviauti kaime[[1]](#footnote-1)“. 1938 m. Vladas išvyko į Kauną ir pradėjo lankyti metalo technikos mokyklą. 1944 m. įstojo į Kauno valstybinį taikomosios ir dekoratyvinės dailės institutą ir šis miestas visam laikui tapo skulptoriaus namais. Studijas baigė 1950-aisiais, sukūręs diplominį darbą – paminklo Vincui Mickevičiui-Kapsukui projektą (vadovas Bronius Pundzius).

Po studijų pats ėmėsi pedagoginės veiklos – ėmė dėstyti skulptūrą Kauno J. Naujalio meno mokykloje, kur dirbo iki 1975 m. Taip pat pradėjo dalyvauti parodose ir įsitraukė į LSSR dailininkų sąjungos veiklą: 1953 m. tapo jos nariu ir iki 1959 m. ėjo Kauno skyriaus valdybos pirmininko pareigas, vėliau buvo skulptūros sekcijos pirmininkas. Už aktyvią visuomeninę ir kūrybinę veiklą 1977 m. V. Žukliui suteiktas LSSR nusipelniusio meno veikėjo garbės vardas. Menininko kūriniai yra saugomi Rokiškio krašto, Lietuvos dailės, Šiaulių „Aušros“, Maironio lietuvių literatūros muziejuose ir Maskvos Tretjakovo galerijoje.

V. Žuklys, kaip ir kiti karo ir pirmaisiais pokario metais studijavę menininkai, buvo stipriai paveiktas tarpukariu Paryžiuje mokslus baigusių dėstytojų – skulptorių Broniaus Pundziaus ir Juozo Mikėno. Neotradicionalistinės dėstytojų pažiūros ir socialistinio realizmo reikalavimai suformavo jauno skulptoriaus stilių. V. Žuklio kūryboje atsirado ir impresionizmo pėdsakų – ypač drožiniuose (kalvio V. Žaibaus, profesoriaus P. Galaunės ir dailininko J. Vaičio portretuose, sukurtuose 1957, 1961 ir 1964 m.), kuriuose matyti minkštas medžio skaptavimas. 1967 m. K. Kisielis rašė, kad V. Žuklio pasirinkimas dirbti su medžiu išskiria jį iš kitų skulptorių rato, kadangi pokario metais tokią medžiagą profesionalai rinkdavosi retai[[2]](#footnote-2). Meilė medžiui veikiausiai atėjo ne tik iš vaikystės, bet ir kolekcionuojant religines liaudies meno skulptūrėlės, užsilikusias kaimų koplytstulpiuose ir sovietų pasmerktas sunaikinimui.

Vienas išraiškingiausių V. Žuklio ankstyvųjų kūrinių – poeto ir kunigo Antano Strazdo skulptūra (1954). A. Strazdas pasirėmęs lazda, ryžtingai ir išdidžiai žvelgia į tolį. Skulptūra sukurta iš ąžuolo, kurio faktūra leidžia išgauti minkštas veido, drabužių klosčių formas. Poeto atvaizdas – natūralistinis, visgi šis tikroviškumas yra apgaulingas – ikonografinė medžiaga, iš kurios būtų galima spręsti apie A. Strazdo išvaizdą, nėra išlikusi. Tad V. Žuklys vadovavosi Edvardo Mato Römerio paveikslu, įtvirtinusiu dramatišką poeto įvaizdį.

A. Strazdo skulptūra liudija V. Žuklio portretisto talentą. Menininkas dažnai kūrė akademikų, dailininkų portretus, taip pat ir darbo žmonių atvaizdus: apvaliąsias skulptūras, biustus, bareljefus ir medalius. Ankstyvojoje kūryboje ryškėja atidumas išoriniams žmogaus bruožams, daug dėmesio skiriama detalėms. Keičiantis laikmečio dvasiai, modernėjant tiek visuomenei, tiek dailei, 7-ojo dešimtmečio viduryje skulptoriaus darbuose atsiranda vis daugiau monumentalaus apibendrinimo. Jis geriausiai pasireiškė antkapiniuose paminkluose dailininkui Antanui Žmuidzinavičiui (1970) ir profesoriui Viktorui Ruokiui (1975), pastatytuose Kauno Petrašiūnų kapinėse.

Nemaža dalis V. Žuklio skulptūrinio palikimo – religinės dailės kūriniai. Dailininkas buvo giliai tikintis žmogus, net ir dirbdamas mokytoju nebijojo lankyti bažnyčios, bičiuliavosi su kunigu Ričardu Mikutavičiumi, iš jo ir kitų kunigų gaudavo užsakymų kurti bažnyčioms. Jo darbų yra Kauno Šv. Antano Paduviečio ir kitose bažnyčiose. Už tai ne sykį buvo sulaukęs priekaištų iš meno mokyklos vadovų, tačiau į juos drąsiai atšaudavo, kad „tikėjimo laisvė yra užtikrinta konstitucijoje“. Dar prieš pradėdamas studijuoti, 1943 m. išdrožė ir padengė polichromija Šiluvos Marijos atvaizdą. Jau nepriklausomybės laikais, 1991 m. sukūrė Mergelės Marijos paminklą, pastatytą Obelių kapinėse ir skirtą apylinkių partizanų atminimui. Kaišiadoryse, šalia Kristaus atsimainymo katedros bažnyčios 1999 m. pastatytas V. Žuklio sukurtas paminklas palaimintajam Teofilijui Matulioniui. Vyskupas įamžintas palinkęs, laiminančioje pozoje, geraširdiškai žvelgiantis į žiūrovą.

Skulptūra V. Žuklio gyvenime visuomet buvo lydima muzikos. Dar jaunystėje, kartu su broliais šeimos kapeloje grojo smuiku. Kadangi neturėjo galimybės mokytis groti klavišiniu instrumentu, pats pasigamino medinę klaviatūrą ir ėmė praktikuotis su ja. Muzikos neapleido ir vėliau, jau gyvendamas Kaune. Čia jis susidomėjo fisharmonijomis, išmoko jas derinti. Be to, savo dirbtuvėje buvo įsirengęs vargonus. Provokuojančiai nepaisydamas jį lankančiųjų religinių ir politinių pažiūrų, mėgdavo užsukusius svečius pasitikti sugrodamas giesmę „Pulkim ant kelių“. Prie fisharmonijos V. Žuklys pozavo ir švęsdamas savo 90-ąjį gimtadienį. Mirė būdamas 95-erių, visą gyvenimą vadovavęsis principu nekeisti amžino į laikiną.

2018 m. gegužės mėn.12 d.

1. *Vladas Žuklys*, sudaryt. R. Alekna, Vilnius: Vaga, 1980, p. 1. [↑](#footnote-ref-1)
2. K. Kisielis, „Plačiu vieškeliu einantis“, *Tiesa*, 1967 12 15. [↑](#footnote-ref-2)